Πρόταση ΚΑΝΟΝΙΣΜΟΥ (ΕΚ) ΤΟΥ ΣΥΜΒΟΥΛΙΟΥ για την απαγόρευση της πώλησης και προμήθειας πετρελαίου και ορισμένων προϊόντων πετρελαίου στην Ομοσπονδιακή Δημοκρατία της Γιουγκοσλαβίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Η παρούσα πρόταση κανονισμού αποτελεί εμπορικό αποκλεισμό στις πωλήσεις και στην προμήθεια πετρελαίου και ορισμένων προϊόντων πετρελαίου στην Ομοσπονδιακή Δημοκρατία της Γιουγκοσλαβίας.

2. Ο παρών κανονισμός προτείνεται για να υλοποιηθεί η Κοινή Θέση 99/.../ΚΕΠΠΑ του Συμβουλίου, που διαμορφώθηκε με σκοπό να ενισχυθεί ο αντίκτυπος των αεροπορικών επιδρομών του ΝΑΤΟ που διεξάγονται κατά της Ομοσπονδιακής Δημοκρατίας της Γιουγκοσλαβίας.

3. Το άρθρο 1 απαγορεύει την πώληση και προμήθεια πετρελαίου και ορισμένων προϊόντων πετρελαίου στην Ομοσπονδιακή Δημοκρατία της Γιουγκοσλαβίας, καθώς και δραστηριότητες που θα προωθούν, άμεσα ή έμμεσα, τέτοιες πωλήσεις ή προμήθειες.

4. Η απαγόρευση δεν ισχύει για τις πωλήσεις και προμήθειες για ανθρωπιστικούς σκοπούς και τις εξαγωγές που έχουν επιτραπεί πριν από την έναρξη ισχύος του κανονισμού.

5. Ο παρών κανονισμός εφαρμόζεται, ως συνήθως, στο έδαφος της Κοινότητας, συμπεριλαμβανομένων των αεροσκαφών και πλοίων που υπάγονται στη δικαιοδοσία των κρατών μελών, καθώς και στους υπηκόους των κρατών μελών.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ (ΕΚ) για την απαγόρευση της πώλησης και προμήθειας πετρελαίου και ορισμένων προϊόντων πετρελαίου στην Ομοσπονδιακή Δημοκρατία της Γιουγκοσλαβίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 228α,

την Κοινή Θέση 99/... /ΚΕΠΠΑ της ... 1999 που καθόρισε το Συμβούλιο με βάση το άρθρο Ι.2 της Συνθήκης για την Ευρωπαϊκή Ένωση, σχετικά ....

την πρόταση της Επιτροπής,

Εκτιμώντας:

(1) ότι η κυβέρνηση της Ομοσπονδιακής Δημοκρατίας της Γιουγκοσλαβίας δεν έχει σταματήσει τη χρησιμοποίηση τυφλής βίας και βάναυσων μέτρων καταστολής κατά των ίδιων των πολιτών της, πράγμα που αποτελεί σοβαρή παραβίαση των δικαιωμάτων του ανθρώπου και του διεθνούς ανθρωπιστικού δικαίου, και δεν έχει λάβει αποτελεσματικά μέτρα για την εξεύρεση πολιτικής λύσεως του θέματος του Κοσσυφοπεδίου μέσω διαδικασίας ειρηνικού διαλόγου με την αλβανική κοινότητα του Κοσσυφοπεδίου για τη διατήρηση της ειρήνης και της ασφάλειας στην περιοχή, και ότι η Κοινή Θέση 99/.../ΚΕΠΠΑ προβλέπει απαγόρευση της πώλησης ή προμήθειας πετρελαίου και προϊόντων πετρελαίου*

(2) ότι η απαγόρευση πώλησης ή προμήθειας πετρελαίου και προϊόντων πετρελαίου στην Ομοσπονδιακή Δημοκρατία της Γιουγκοσλαβίας εμπίπτει στο πεδίο εφαρμογής της Συνθήκης για την ίδρυση της Ευρωπαϊκής Κοινότητας*

(3) ότι, συνεπώς, με σκοπό ιδίως την αποφυγή της στρέβλωσης του ανταγωνισμού, η κοινοτική νομοθεσία είναι απαραίτητη για την υλοποίηση αυτής της απαγόρευσης όσον αφορά το έδαφος της Κοινότητας, έδαφος που θεωρείται ότι περιλαμβάνει, για τους σκοπούς του παρόντος κανονισμού, τα εδάφη των κρατών μελών στα οποία εφαρμόζεται η Συνθήκη, υπό τους όρους που θέτει η εν λόγω Συνθήκη*

(4) ότι, για να αποφευχθεί αδικαιολόγητη διακοπή των συναλλαγών, είναι απαραίτητο να εξαιρεθούν οι προμήθειες για τις οποίες έχουν ολοκληρωθεί οι σχετικές διαδικασίες πριν από την έναρξη ισχύος του παρόντος κανονισμού*

(5) ότι πρέπει τα κράτη μέλη και η Επιτροπή να ενημερώνονται αμοιβαία για τα μέτρα που λαμβάνονται βάσει του παρόντος κανονισμού και να κοινοποιούν μεταξύ τους άλλες σχετικές πληροφορίες που διαθέτουν σχετικά με τον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Απαγορεύονται τα ακόλουθα:

(α) η πώληση ή προμήθεια πετρελαίου και προϊόντων πετρελαίου που απαριθμούνται στο παράρτημα σε οποιοδήποτε πρόσωπο ή φορέα στην Ομοσπονδιακή Δημοκρατία της Γιουγκοσλαβίας ή σε οποιοδήποτε πρόσωπο ή φορέα για τους σκοπούς οποιασδήποτε επιχείρησης που διεξάγεται στο, ή από το, έδαφος της Ομοσπονδιακής Δημοκρατίας της Γιουγκοσλαβίας.

(β) η αποστολή προϊόντων που αναφέρονται στο σημείο (α) στο έδαφος της Ομοσπονδιακής Δημοκρατίας της Γιουγκοσλαβίας.

(γ) η συμμετοχή, ενσυνείδητα και εκ προθέσεως, σε δραστηριότητες το αντικείμενο των οποίων είναι, άμεσα ή έμμεσα, η προώθηση των συναλλαγών ή δραστηριοτήτων που αναφέρονται στο σημείο (α).

Άρθρο 2

Το άρθρο 1 δεν ισχύει για:

(α) τις προμήθειες πετρελαίου και προϊόντων πετρελαίου για ανθρωπιστικούς σκοπούς, ιδίως για τις ανάγκες ατόμων που έχουν μετακινηθεί παρά τη θέλησή τους στην Ομοσπονδιακή Δημοκρατία της Γιουγκοσλαβίας και τις ανάγκες των παλιννοστούντων, υπό την προϋπόθεση ότι παρέχονται πειστικά αποδεικτικά στοιχεία στις αρμόδιες αρχές των κρατών μελών μέσω της Ύπατης Αρμοστείας των Ηνωμένων Εθνών για τους πρόσφυγες ή μέσω του Διεθνούς Ερυθρού Σταυρού ότι αυτές οι προμήθειες είναι απαραίτητες για την εφαρμογή προγραμμάτων υπό την δική τους παρακολούθηση.

(β) εξαγωγές πετρελαίου και προϊόντων πετρελαίου υπό την προϋπόθεση ότι παρέχονται πειστικά αποδεικτικά στοιχεία στις αρμόδιες αρχές των κρατών μελών ότι οι σχετικές διαδικασίες για εξαγωγές από την εν λόγω εξάγουσα χώρα είχαν ολοκληρωθεί πριν την έναρξη ισχύος του παρόντος κανονισμού.

Άρθρο 3

Κάθε κράτος μέλος καθορίζει τις κυρώσεις που θα πρέπει να επιβάλλονται στις περιπτώσεις καταπάτησης των διατάξεων του παρόντος κανονισμού.

Άρθρο 4

Η Επιτροπή και τα κράτη μέλη ενημερώνονται αμοιβαία για τα μέτρα που λαμβάνονται βάσει του παρόντος κανονισμού και παρέχουν αμοιβαία άλλες σχετικές πληροφορίες που διαθέτουν σχετικά με τον παρόντα κανονισμό, ήτοι παραβιάσεις ή προβλήματα κατά την εκτέλεση των μέτρων ή αποφάσεις που εκδίδουν τα εθνικά δικαστήρια.

Άρθρο5

Ο παρών κανονισμός ισχύει στο έδαφος της Κοινότητας περιλαμβανομένου και του εναερίου χώρου της και επί αεροσκαφών ή πλοίων που υπάγονται στη δικαιοδοσία κράτους μέλους και σε κάθε υπήκοο κράτους μέλους οπουδήποτε και αν βρίσκεται και σε κάθε φορέα που έχει συσταθεί ή δημιουργηθεί βάσει της νομοθεσίας κράτους μέλους.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Έγινε στις Βρυξέλλες, στις

Για το Συμβούλιο

Ο Πρόεδρος

ΠΑΡΑΡΤΗΜΑ

Πετρέλαιο και προϊόντα πετρελαίου που αναφέρονται στο άρθρο 1 παράγραφος 1

Κωδικός ΣΟ // Περιγραφή προϊόντος

2709 // Λάδια ακατέργαστα, από πετρέλαιο ή από ασφαλτούχα ορυκτά (ακατέργαστο πετρέλαιο)

2710 // Λάδια από πετρέλαιο ή από ασφαλτούχα ορυκτά, άλλα από τα ακατέργαστα λάδια. Παρασκευάσματα που δεν κατονομάζονται ούτε περιλαμβάνονται αλλού, που περιέχουν κατά βάρος 70 % ή περισσότερο λάδια από πετρέλαιο ή ασφαλτούχα ορυκτά και στα οποία τα λάδια αυτά αποτελούν το βασικό συστατικό

2711 // Αέρια πετρελαίου και άλλοι αέριοι υδρογονάνθρακες

2712 10 // Βαζελίνη

2712 20 00 // Παραφίνη που περιέχει κατά βάρος λιγότερο του 0,75 % λάδι

ex 2712 90 // 'Slack wax', 'scale wax'

2713 // Οπτάνθρακας (κοκ) από πετρέλαιο, άσφαλτος από πετρέλαιο και άλλα υπολείμματα των λαδιών πετρελαίου ή των ασφαλτούχων ορυκτών

2714 // Άσφαλτοι εν γένει φυσικές. Σχίστες και άμμος, ασφαλτούχα. Ασφαλτίτες και πετρώματα ασφαλτούχα

2715 00 00 // Μείγματα ασφαλτικά με βάση τη φυσική άσφαλτο εν γένει, την πίσσα του πετρελαίου, την ορυκτή πίσσα ή το υπόλειμμα αυτής (π.χ. μαστίχες ασφαλτούχες, cutbacks)

2901 // Υδρογονάνθρακες άκυκλοι

2902 11 00 // Κυκλοεξάνιο

2902 20 // Βενζόλιο

2902 30 // Τολουόλιο

2902 41 00 // ο-Ξυλόλιο

2902 42 00 // μ-Ξυλόλιο

2902 43 00 // π-Ξυλόλιο

2902 44 // Ισομερή του ξυλολίου σε μείγμα

2902 50 00 // Στυρόλιο

2902 60 00 // Αιθυλοβενζόλιο

2902 70 00 // Κουμένιο

2905 11 00 // Μεθανόλη (μεθυλική αλκοόλη)

3403 19 10 // Παρασκευάσματα λιπαντικά (στα οποία περιλαμβάνονται και τα λάδια κοπής, τα παρασκευάσματα για την απελευθέρωση του παξιμαδιού της βίδας, παρασκευάσματα αντισκωριακά ή αντιδιαβρωτικά και τα παρασκευάσματα για το ξεκαλούπωμα, με βάση τα λιπαντικά) και παρασκευάσματα που περιέχουν 70 % ή περισσότερο κατά βάρος λάδια από πετρέλαιο ή από ασφαλτούχα ορυκτά, αλλά όχι σαν βασικά συστατικά

3811 21 00 // Προσθετικά για λιπαντικά λάδια που περιέχουν λάδια πετρελαίου ή ασφαλτούχων ορυκτών

3824 90 10 // Σουλφονικά άλατα πετρελαίου, με εξαίρεση τα σουλφονικά άλατα πετρελαίου μετάλλων αλκαλίων, αμμωνίου ή αιθανυλαμινών. Σουλφονικά οξέα λαδιών ασφαλτούχων ορυκτών, θειοφαινικά και τα άλατα αυτών